સામાન્ય રીતે કહેવાય છે કે લોખંડના પાયે શનિની પનોતી ચાલતી હોય ત્યારે માણસ ચારેય બાજુથી ઘેરાઇ જાય છે. અત્યારે રાજ્ય પ્રધાનમંડળમાંથી શિક્ષણપ્રધાન ભૂપેન્દ્રસિંહ ચૂડાસમાની સ્થિતિ પણ કંઇક આવી જ છે. છેલ્લા કેટલાક સમયથી એક પછી એક વિવાદો ભૂપેન્દ્રસિંહ ચૂડાસમાને ઘેરી રહ્યા છે. પહેલાં નેટની પરીક્ષાના વિવાદમાં તેમની પર માછલાં ધોવામાં આવ્યાં હતાં. ત્યારબાદ બોર્ડની પરીક્ષાનાં પરિણામોના છબરડાએ તેમનો પીછો કર્યો હતો અને છેલ્લે હવે તલાટી કૌભાંડમાં કલ્યાણસિંહ ચંપાવત દ્વારા ભૂપેન્દ્રસિંહ ચૂડાસમા સામે ગંભીર પ્રકારના આક્ષેપ કરવામાં આવ્યા છે. જોકે ભૂપેન્દ્રસિંહ ચૂડાસમાએ બદનક્ષીનો કેસ કરવાની ચીમકી પણ ઉચ્ચારી છે. ભૂપેન્દ્રસિંહ ફરતે આક્ષેપો અને વિવાદો રાજકીય માહોલ ગરમ કરી રહ્યા છે.